Mažeikių rajono SAVIVALDYBĖS taryba

SPRENDIMAS

DĖL DAUGIABUČIŲ GYVENAMŲJŲ NAMŲ TERITORIJŲ SUTVARKYMO DARBŲ IŠLAIDŲ KOMPENSAVIMO MAŽEIKIŲ RAJONO SAVIVALDYBĖS LĖŠOMIS TVARKOS APRAŠO PATVIRTINIMO

2024 m. kovo 21 d. Nr. T1-80

Mažeikiai

Vadovaudamasi Lietuvos Respublikos vietos savivaldos įstatymo 6 straipsnio 32 punktu, Mažeikių rajono savivaldybės taryba nusprendžia:

1. Patvirtinti Daugiabučių gyvenamųjų namų teritorijų sutvarkymo darbų išlaidų kompensavimo Mažeikių rajono savivaldybės lėšomis tvarkos aprašą (pridedama).

2. Pripažinti netekusiu galios Mažeikių rajono savivaldybės tarybos 2018 m. gegužės 25 d. sprendimą Nr. T1-154 „Dėl Daugiabučių gyvenamųjų namų kiemų dangų remonto, dalyvaujant fiziniams ir (ar) juridiniams asmenims, tvarkos aprašo patvirtinimo“.

Šis sprendimas gali būti skundžiamas ikiteismine tvarka Lietuvos administracinių ginčų komisijos Šiaulių apygardos skyriui (Dvaro g. 81, LT-76299 Šiauliai) arba Regionų apygardos administracinio teismo Šiaulių rūmams (Dvaro g. 80, LT-76298 Šiauliai) Lietuvos Respublikos administracinių bylų teisenos įstatymo nustatyta tvarka per vieną mėnesį nuo šio sprendimo paskelbimo ar įteikimo suinteresuotai šaliai dienos.

Savivaldybės merė Rūta Matulaitienė

PATVIRTINTA

Mažeikių rajono savivaldybės tarybos

2024 m. kovo 21 d. sprendimu Nr. T1-80

DAUGIABUČIŲ GYVENAMŲJŲ NAMŲ TERITORIJŲ SUTVARKYMO DARBŲ IŠLAIDŲ KOMPENSAVIMO MAŽEIKIŲ RAJONO SAVIVALDYBĖS LĖŠOMIS

TVARKOS APRAŠAS

I SKYRIUS

BENDROSIOS NUOSTATOS

1. Daugiabučių gyvenamųjų namų teritorijų sutvarkymo darbų išlaidų kompensavimo Mažeikių rajono savivaldybės lėšomis tvarkos aprašas (toliau – Tvarkos aprašas) reglamentuoja Mažeikių rajono savivaldybės daugiabučių gyvenamųjų namų ar namų grupių teritorijų sutvarkymo (žemės sklypo formavimo, techninių tvarkymo darbų projektų, tvarkymo darbų) darbų išlaidų kompensavimo Mažeikių rajono savivaldybės lėšomis sąlygas ir tvarką.

2. Tvarkos apraše vartojamos sąvokos:

2.1. Darbai – techninio tvarkymo darbų projekto rengimas, daugiabučio gyvenamojo namo ar namų grupės teritorijos infrastruktūros tvarkymo darbai.

2.2. Daugiabutis gyvenamasis namas – trijų ir daugiau butų gyvenamasis namas, kuriame gali būti ir negyvenamųjų patalpų (prekybos, administracinių, viešojo maitinimo ir kt.).

2.3. Infrastruktūros tvarkymo darbai – įvažiuojamųjų kelių dangų, automobilių stovėjimo aikštelių, šaligatvių, pėsčiųjų takų, kiemų dangų, komunalinių atliekų ir antrinių žaliavų surinkimo konteinerių aikštelių, lietaus nuotekų sistemų remontas, kiemų apšvietimo įrenginių rekonstravimas, įrengimas.

2.4. Inžineriniai tinklai – apšvietimo, lietaus (paviršinio) vandens nuotekų tinklai.

2.5. Kiti tvarkymo darbai – vaikų žaidimo aikštelių, sporto aikštelių, dviračių stoginių (stovų), mažosios architektūros elementų, elektromobilių įkrovimo stotelių, užtvarų, teritorijos apšvietimo įrengimas, teritorijos aptvėrimas, medžių ir želdinių sodinimas.

2.6. Namų grupė – greta esantys namai, t. y. daugiabučio gyvenamojo namo ar namų grupės teritorija besinaudojantys bendra infrastruktūra, bendro naudojimo įvažiavimo keliais, automobilių stovėjimo aikštelėmis, apšvietimo tinklais, šaligatviais, inžineriniais tinklais.

2.7. Objektai – prašyme kompensuoti daugiabučio gyvenamojo namo teritorijoje atliktų sutvarkymo darbų išlaidas iš Mažeikių rajono savivaldybės biudžeto lėšų (toliau – Prašymas) nurodytos susisiekimo komunikacijos inžineriniai tinklai.

2.8. Susisiekimo komunikacijos – visų rūšių transporto bei pėsčiųjų judėjimo vietos daugiabučių gyvenamųjų namų kvartaluose (automobilių stovėjimo aikštelės, privažiavimai (įvažiavimai, akligatviai) prie gyvenamosios ar kitos paskirties pastatų, ne aukštesnės kaip D2 kategorijos keliai (gatvės), šaligatviai ir pan.).

2.9. Valdytojas – daugiabučio gyvenamojo namo butų ir kitų patalpų savininkų bendrija, jungtinės veiklos sutartimi įgaliotas asmuo arba kitas daugiabučio gyvenamojo namo butų ir kitų patalpų savininkų sprendimu ir sutartimi įgaliotas asmuo, kuriam teisės aktai leidžia teikti turto administravimo paslaugas, arba pagal Lietuvos Respublikos civilinio kodekso 4.84 straipsnį paskirtas bendrojo naudojimo objektų administratorius.

2.10. Kitos šiame Tvarkos apraše vartojamos sąvokos suprantamos taip, kaip jos apibrėžtos Lietuvos Respublikos statybos įstatyme, Lietuvos Respublikos kelių įstatyme, Statybos techniniame reglamente STR 1.04.04:2017 „Statinio projektavimas, projekto ekspertizė“, patvirtintame Lietuvos Respublikos aplinkos ministro 2016 m. lapkričio 7 d. įsakymu Nr. D1-738 „Dėl statybos techninio reglamento STR 1.04.04:2017 „Statinio projektavimas, projekto ekspertizė“ patvirtinimo“.

3. Tvarkos aprašo tikslas – skatinti daugiabučių gyvenamųjų namų teritorijų naudotojus įsiteisinti žemės sklypus daugiabučiams gyvenamiesiems namams eksploatuoti, rengti ir įgyvendinti infrastruktūros tvarkymo darbų techninius projektus, atlikti daugiabučių gyvenamųjų namų teritorijų infrastruktūros tvarkymo darbus, kompensuojant šias išlaidas Mažeikių rajono savivaldybės biudžeto lėšomis pagal atitinkamais kalendoriniais metais Mažeikių rajono savivaldybės biudžete patvirtintus asignavimus.

II SKYRIUS

PRAŠYMŲ TEIKIMAS

4. Mažeikių rajono savivaldybės administracijai vietinėje spaudoje ir Mažeikių rajono savivaldybės interneto svetainėje www.mazeikiai.lt viešai paskelbus kvietimą teikti Prašymus, valdytojas kvietime nustatyta tvarka ir terminais Mažeikių rajono savivaldybės administracijai teikia Prašymą (priedas).

5. Kartu su Prašymu turi būti pateikti šie dokumentai (originalai arba tinkamai patvirtintos kopijos):

5.1. valdytojo įgaliojimas;

5.2. pažymėjimas apie daugiabučio gyvenamojo namo teritorijos įregistravimą Nekilnojamojo turto registre;

5.3. daugiabučio gyvenamojo namo žemės sklypo ribų planas;

5.4. duomenys, kad parenkant paslaugos teikėją ar rangovą buvo gauti ne mažiau kaip trys pasiūlymai ir darbus atliko mažiausią kainą pasiūlęs paslaugos teikėjas ar rangovas;

5.5. daugiabučio gyvenamojo namo ar namų grupės teritorijos prieš darbų atlikimą buvusios būklės aprašas ir fotofiksacija;

5.6. darbų sąmata, parengta Statybos techninio reglamento STR 1.04.04:2017 „Statinio projektavimas, projekto ekspertizė“, patvirtinto Lietuvos Respublikos aplinkos ministro 2016 m. lapkričio 7 d. įsakymu Nr. D1-738 „Dėl statybos techninio reglamento STR 1.04.04:2017 „Statinio projektavimas, projekto ekspertizė“ patvirtinimo“, nustatyta tvarka ir pasirašyta atestuoto specialisto;

5.7. statybą leidžiantis dokumentas (kai yra būtinas), išduotas Statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“, patvirtinto Lietuvos Respublikos aplinkos ministro 2016 m. gruodžio 12 d. įsakymu Nr. D1-878 „Dėl statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ patvirtinimo“, nustatyta tvarka;

5.8. kiti valdytojo manymu Prašymui nagrinėti svarbūs duomenys bei dokumentai.

6. Prašymai, pasirašyti kvalifikuotais elektroniniais parašais, bei Tvarkos aprašo 5 punkte nurodyti dokumentai, įrašyti *.pdf formatu, gali būti teikiami elektroniniu būdu, elektroniniu paštu administracija@mazeikiai.lt, o pasirašyti fiziniu parašu – Mažeikių rajono savivaldybės administracijos Bendrajam skyriui adresu: Laižuvos g. 3, Mažeikiai (I aukštas).

7. Prašymų bei jo priedų atitiktį keliamiems reikalavimams tikrina Daugiabučių gyvenamųjų namų teritorijų sutvarkymo darbų išlaidų kompensavimo objektų atrankos darbo grupės (toliau – Darbo grupė) sekretorius.

8. Jeigu pateikiamas netinkamai įformintas Prašymas ar ne visi Tvarkos aprašo 5 punkte nurodyti dokumentai arba pateikiami klaidingi duomenys, Darbo grupės sekretorius apie tai per 10 darbo dienų nuo Prašymo gavimo dienos raštu arba el. paštu praneša valdytojui, nurodydamas iki 10 darbo dienų terminą nustatytiems trūkumams ištaisyti. Per nustatytą terminą trūkumų neištaisius, Prašymas su visais priedais grąžinamas valdytojui, nurodant grąžinimo priežastį.

9. Pasikeitus Prašyme ar kartu su juo pateiktuose dokumentuose esantiems duomenims, valdytojas ne vėliau kaip per 5 darbo dienas privalo apie tai informuoti Mažeikių rajono savivaldybės administraciją ir pateikti pasikeitusius duomenis patvirtinančius dokumentus.

III SKYRIUS

PRAŠYMŲ NAGRINĖJIMAS IR KOMPENSAVIMO SKYRIMAS

10. Priimtus Prašymus nagrinėja, kompensuotinus objektus ir kompensavimo dydį siūlo Mažeikių rajono savivaldybės mero potvarkiu sudaryta Darbo grupė, kuri savo darbe vadovaujasi Mažeikių rajono savivaldybės mero potvarkiu patvirtintu Darbo grupės darbo reglamentu.

11. Darbo grupė, išnagrinėjusi pateiktus Prašymus, kompensuotinus objektus siūlo atsižvelgdama į einamųjų metų Mažeikių rajono savivaldybės biudžeto asignavimus bei įvertinusi kiekviename Prašyme nurodytų darbų apimtį ir kompleksiškumą:

11.1. valdytojams, kurie dalyvavo daugiabučių gyvenamųjų namų atnaujinimo (modernizavimo) programoje ar kurie dalyvauja daugiabučių gyvenamųjų namų atnaujinimo (modernizavimo) programoje ir yra pradėję daugiabučio gyvenamojo namo atnaujinimo (modernizavimo) rangos darbus ir (ar) pasirašę daugiabučio gyvenamojo namo atnaujinimo (modernizavimo) rangos darbų sutartį, kompensuojama 100 procentų techninio tvarkymo darbų projekto rengimo išlaidų; jei daugiabučių gyvenamųjų namų grupėje renovuotų namų yra 75–99 procentai – nerenovuotiems namams kompensuojama 75 procentai techninio tvarkymo darbų projekto rengimo išlaidų; jei daugiabučių gyvenamųjų namų grupėje renovuotų namų yra 50–74 procentų – nerenovuotiems namams kompensuojama 50 procentų techninio tvarkymo darbų projekto rengimo išlaidų; jei daugiabučių gyvenamųjų namų grupėje renovuotų namų yra 25–49 procentai – nerenovuotiems namams kompensuojama 25 procentai techninio tvarkymo darbų projekto rengimo išlaidų;

11.2. valdytojams, kurie dalyvavo daugiabučių gyvenamųjų namų atnaujinimo (modernizavimo) programoje ar kurie dalyvauja daugiabučių gyvenamųjų namų atnaujinimo (modernizavimo) programoje ir yra pradėję daugiabučio gyvenamojo namo atnaujinimo (modernizavimo) rangos darbus ir (ar) pasirašę daugiabučio gyvenamojo namo atnaujinimo (modernizavimo) rangos darbų sutartį, kompensuojama 100 procentų tinkamų kompensuoti daugiabučio gyvenamojo namo ar namų grupės teritorijos infrastruktūros tvarkymo bei kitų tvarkymo darbų išlaidų; jei daugiabučių gyvenamųjų namų grupėje renovuotų namų yra 75–99 procentai – nerenovuotiems namams kompensuojama 75 procentai infrastruktūros tvarkymo bei kitų tvarkymo darbų išlaidų; jei daugiabučių gyvenamųjų namų grupėje renovuotų namų yra 50–74 procentai – nerenovuotiems namams kompensuojama 50 procentų infrastruktūros tvarkymo bei kitų tvarkymo darbų išlaidų; jei daugiabučių gyvenamųjų namų grupėje renovuotų namų yra 25–49 procentai – nerenovuotiems namams kompensuojama 25 procentai infrastruktūros tvarkymo bei kitų tvarkymo darbų išlaidų.

12. Prašymas atmetamas, jei nustatoma, kad valdytojas nurodė klaidingus arba nepakankamus duomenis. Apie Prašymo atmetimą, nurodydama atmetimo priežastis, valdytoją per 10 darbo dienų nuo sprendimo neskirti kompensavimo priėmimo dienos paštu arba el. paštu informuoja Mažeikių rajono savivaldybės administracija.

13. Kompensavimas teikiamas visiškai ar dalinai kompensuojant valdytojo patirtas išlaidas.

14. Atsižvelgdamas į Darbo grupės siūlymą, Mažeikių rajono savivaldybės administracijos direktorius priima sprendimą skirti kompensavimą valdytojams, nurodydamas kompensuojamus objektus ir skiriamų lėšų sumą.

15. Skirtos kompensavimo lėšos pervedamos į valdytojų sąskaitas.

16. Sprendimai dėl kompensavimo skyrimo valdytojams skelbiami Mažeikių rajono savivaldybės interneto svetainėje.

IV SKYRIUS

KOMPENSAVIMO PIRMENYBĖ

17. Nagrinėjant Prašymus, pirmenybė teikiama objektams, surinkusiems daugiausia balų pagal šiuos atrankos kriterijus:

Eil. Nr.	Atrankos kriterijai	Atrankos kriterijų reikšmės (balais)	Atrankos kriterijų įvertinimo aprašymas
1.	Vykdoma daugiabučių gyvenamųjų namų modernizacija: namas renovuotas ir (ar) pradėti rangos darbai, ir (ar) pasirašyta rangos darbų sutartis	0–20	20 balų suteikiama, jei renovuotų namų kvartalo, namų grupėje yra 100 proc.; 15 balų suteikiama, jei renovuotų namų kvartalo, namų grupėje yra 75–99 proc.; 10 balų suteikiama, jei renovuotų namų kvartalo, namų grupėje yra 50–74 proc.; 5 balai suteikiami, jei renovuotų namų kvartalo, namų grupėje yra 25–49 proc.
2.	Daugiabučio gyvenamojo namo, namų grupės aplinkos būklė iki darbų atlikimo	0–20	Šaligatvių dangų būklė (nuo 0 iki 5 balų); apšvietimo tinklų būklė (nuo 0 iki 5 balų); automobilių stovėjimo aikštelių su privažiavimo keliais būklė (nuo 0 iki 5 balų); inžinerinių tinklų būklė (nuo 0 iki 5 balų). Vertinimo balai: Labai gera būklė (nėra pažeidimų) – 0 balų. Gera būklė (išdaužos, remontuotos vietos, įdubos ir nelygumai (>30 mm) iki 1 proc. dangos ploto arba visos gatvės (aikštelės) ilgyje) – 1 balas. Patenkinama būklė (išdaužos, remontuotos vietos, įdubos ir nelygumai (>30 mm) iki 5 proc. dangos ploto arba visos gatvės (aikštelės) ilgyje, apšvietimas yra, tačiau seno tipo, stulpai susidėvėję, veikia neefektyviai) – 3 balai. Bloga būklė (išdaužos, remontuotos vietos, įdubos ir nelygumai (>30 mm) iki 10 proc. dangos ploto arba visos gatvės (aikštelės) ilgyje, dalinis apšvietimas (apie 50 proc.) – 4 balai. Labai bloga būklė (pažeidimai visos gatvės (aikštelės) ilgyje, apšvietimo nėra) – 5 balai.
3.	Planuojami atlikti kiti tvarkymo darbai	0–20	Vaikų žaidimų aikštelių įrengimas – 4 balai. Sporto aikštelių įrengimas – 4 balai. Dviračių stoginių, stovų įrengimas – 1 balas. Mažosios architektūros elementų įrengimas – 2 balai. Elektromobilių įkrovimo stotelių įrengimas – 5 balai. Teritorijos apšvietimo įrengimas – 3 balai. Medžių ir želdinių sodinimas – 1 balas.

V SKYRIUS

BAIGIAMOSIOS NUOSTATOS

18. Sprendimai dėl kompensavimo skyrimo (neskyrimo) gali būti skundžiami Lietuvos Respublikos teisės aktų nustatyta tvarka.

____________________

Daugiabučių gyvenamųjų namų teritorijų

sutvarkymo darbų išlaidų kompensavimo

Mažeikių rajono savivaldybės lėšomis

tvarkos aprašo

priedas

(Prašymo kompensuoti daugiabučio gyvenamojo namo teritorijoje atliktų sutvarkymo darbų išlaidas iš Mažeikių rajono savivaldybės biudžeto lėšų forma)

(daugiabučio gyvenamojo namo valdytojas)

(kodas Juridinių asmenų registre, adresas, tel. Nr., el. pašto adresas)

Mažeikių rajono savivaldybės administracijai

PRAŠYMAS KOMPENSUOTI DAUGIABUČIO GYVENAMOJO NAMO TERITORIJOJE ATLIKTŲ SUTVARKYMO DARBŲ išlaidAS IŠ MAŽEIKIŲ RAJONO SAVIVALDYBĖS BIUDŽETO LĖŠŲ

______________

(data)

Prašome kompensuoti daugiabučio gyvenamojo namo teritorijoje atliktų sutvarkymo darbų išlaidas iš Mažeikių rajono savivaldybės biudžeto lėšų.

Pagrindinė informacija apie daugiabutį (-čius) gyvenamąjį (-uosius) namą (-us):

1. Adresas (-ai)

2. Unikalusis (-ieji) statinio (-ių) Nr.

3. Unikalusis (-ieji) žemės sklypo (-ų) Nr.

4. Žemės sklypo formavimo, techninio tvarkymo darbų projekto rengimo, infrastruktūros tvarkymo darbai, kurių išlaidas prašoma kompensuoti iš Mažeikių rajono savivaldybės biudžeto lėšų:

PRIDEDAMA:

Pasirašydamas (-a) šią formą patvirtinu, kad esu informuotas (-a), kad Mažeikių rajono savivaldybės administracija (toliau – Administracija), juridinio asmens kodas 167371234, adresas Laisvės g. 8, Mažeikiai, tvarkydama mano asmens duomenis, veikia kaip duomenų valdytojas. Sutinku, kad mano asmens duomenys bus tvarkomi šio prašymo/skundo//pareiškimo ir/ar paslaugos suteikimo tikslais. Esu informuotas (-a), kad turiu šias duomenų subjekto teises: teisę žinoti (būti informuotam) apie savo asmens duomenų tvarkymą; teisę susipažinti su tvarkomais savo asmens duomenimis; teisę reikalauti ištaisyti savo asmens duomenis; teisę reikalauti ištrinti savo asmens duomenis („teisė būti pamirštam“); teisę apriboti savo asmens duomenų tvarkymą; teisę į duomenų perkeliamumą. Administracija gali teikti mano asmens duomenis informacinių sistemų ir registrų valdytojams arba iš jų duomenis gauti tiek, kiek tai būtina mano prašymo/skundo//pareiškimo ir/ar paslaugos suteikimo tikslais, Administracijai vykdant viešosios valdžios funkcijas ar su manimi sudarytai sutarčiai vykdyti. Asmens duomenų saugojimo terminas yra toks, kaip nustatyta Bendrųjų dokumentų saugojimo terminų rodyklėje ir kituose teisės aktuose. Esu informuotas, kad Administracija gali teikti ir gauti mano asmens duomenis kitoms valstybės ar savivaldos institucijoms ar įstaigoms, paslaugų teikėjams tiek, kiek tai būtina mano prašymo/skundo//pareiškimo ir/ar paslaugos suteikimo tikslais, Administracijai pavestoms vietos valdžios funkcijoms atlikti ar sutarčiai, susijusiai su man teikiamomis paslaugomis, įvykdyti. Taip pat esu informuotas (-a), kad dėl savo kaip duomenų subjekto teisių pažeidimo galiu kreiptis į Savivaldybės administracijos duomenų apsaugos pareigūną el. p. duomenuapsauga@mazeikiai.lt arba tiesiogiai į Valstybinę duomenų apsaugos inspekciją (VDAI) L. Sapiegos g. 17, 10312 Vilnius, tel.: (8 5) 2712804, 279 1445, el. p. ada@ada.lt.

Esu informuotas (-a), kad daugiau informacijos apie duomenų tvarkymą galiu rasti www.mazeikiai.lt.

(pareigos)	(parašas)	(vardas, pavardė)